Universis presentes litteras inspecturis: Petrus, miseratione divina, Autissiodorensis episcopus. Omnipotentem Deum propitium habere credimus, si suos celestes cives honorari et divini cultus augmentum viribus nostris procuraverimus. Sane exposuit nobis nobilis et potens dominus Anthonius de Chabannes domicellus, comes Domni-Martini, baro Puisaye et dominus S. Fereoli, quod in ecclesia parrochiali dicti Sancti-Ferreoli, nostre Autissiodorensis diecesis, cujus dominium obtinet temporale, ad Dei honorem, et divini cultus augmentum, sex de novo erigere, fundare, ac de bonis a Deo sibi collatis, ipso favente, canonicos prebendatos dotare intendit, tam in suorum quam parentum, amicorum et benefactorum peccaminum remissionem, ipsisque canonicatibus et prebendis preficere, ac per nos prefici facere sex viros ecclesiasticos sufficientes et idoneos quorum curatus ipsius ecclesie parrochialis primus sit, et in officium cantoris assumatur et collegialiter erigatur, necnon quod presentatio dictarum cantorie et prebendarum dum vacabunt, dicto domino comiti et suis legitimis heredibus in dicto S. Ferreoli dominio succedentibus aut causam ab eo habentibus, nobis autem et nobis successoribus Autissiodorensibus episcopis collatio et institutio pertineat et competat. Premissisque omnibus ut ad effectum per ipsum dominum comitem perduci valeant et compleri consensum preberi petierit et assensum. Nos itaque devotionem dicti domini comitis piam et justam in Domino commendantes, ipsam juxta vota et sancta desideria sua impleri et perfici cupientes, eidem domino tenore presentium concedimus et indulgemus, quatenus in predicta ecclesia S. Ferroli sex canonicorum prebendarum numerum collegialiter erigere et fundare possit et valeat, in eaque dictum ecclesie curatum cantorem preficiendo, assignatis ipsis cantori et canonicis redditibus et proventibus unde commode possint in dicta ecclesia vivere, et horis debitis, Deo famulari et obsequi. Preterea concedimus ut predictarum cantorie et prebendarum presentatio eidem domino comiti heredibusque suis, et ab ipso in dicto S. Ferreoli dominio causam habentibus, nobisque et successoribus nostris Autissiodorensibus episcopis, collatio, provisio et quevis alia dispositio pertineat et competat dum vacabunt. Proviso tamen quod parrochiani dicte ecclesie S. Ferreoli occasione antedicte fundationis et erectionis collegii ministerio sacramentorum ecclesiasticorum et aliorum divinorum obsequiorum a dicto curato eis debitorum et prestari solitorum nullatenus defraudentur, juribus etiam nostris episcopalibus, archidiaconi, archipresbyteri et aliorum quorumcumque semper salvis. In cujus rei testimonium presentes litteras sigilli nostri appensione muniri jussimus. Datum Autissiodori, in palatio nostro episcopali, die decima quinta mensis junii, anno domini millesimo quadringentesimo sexagesimo sexto. Sur le repli: Per dominum episcopum, Gerbaudi.